RASEINIŲ RAJONO SAVIVALDYBĖS TARYBA

SPRENDIMAS

DĖL RASEINIŲ RAJONO SAVIVALDYBĖS BUITINIŲ NUOTEKŲ VALYMO ĮRENGINIŲ ĮRENGIMO DALINIO KOMPENSAVIMO TVARKOS APRAŠO PATVIRTINIMO

2022 m. vasario 24 d. Nr. TS-62

Raseiniai

Vadovaudamasi Lietuvos Respublikos vietos savivaldos įstatymo 6 straipsnio 28 ir 30 punktais, 16 straipsnio 2 dalies 26 punktu, Lietuvos Respublikos geriamojo vandens tiekimo ir nuotekų tvarkymo įstatymo 10 straipsnio 11 punktu, Nuotekų tvarkymo reglamentu, patvirtintu Lietuvos Respublikos aplinkos ministro 2006 m. gegužės 17 d. įsakymu Nr. D1-236 „Dėl nuotekų tvarkymo reglamento patvirtinimo“, Raseinių rajono savivaldybės taryba n u s p r e n d ž i a,

patvirtinti Raseinių rajono savivaldybės buitinių nuotekų valymo įrenginių įrengimo dalinio kompensavimo tvarkos aprašą (pridedama).

Šis sprendimas Lietuvos Respublikos administracinių bylų teisenos įstatymo nustatyta tvarka per vieną mėnesį nuo paskelbimo ar įteikimo suinteresuotai šaliai dienos gali būti skundžiamas Regionų apygardos administracinio teismo Šiaulių rūmams (Dvaro g. 80, LT-76298 Šiauliai).

Savivaldybės meras	Andrius Bautronis

PATVIRTINTA

Raseinių rajono savivaldybės tarybos

2022 m. vasario 24 d. sprendimu Nr. TS-62

RASEINIŲ RAJONO SAVIVALDYBĖS BUITINIŲ NUOTEKŲ VALYMO ĮRENGINIŲ ĮRENGIMO DALINIO KOMPENSAVIMO TVARKOS aprašAS

I SKYRIUS

BENDROSIOS NUOSTATOS

1. Raseinių rajono savivaldybės buitinių nuotekų valymo įrenginių (toliau – Įrenginiai) įrengimo dalinio kompensavimo tvarkos aprašas (toliau – Aprašas) reglamentuoja gyventojų paraiškų teikimo, vertinimo ir lėšų skyrimo tvarką.

2. Įrenginiai turi atitikti Nuotekų tvarkymo reglamento, patvirtinto Lietuvos Respublikos aplinkos ministro 2006 m. gegužės 17 d. įsakymu Nr. D1-236 „Dėl nuotekų tvarkymo reglamento patvirtinimo“ (toliau – Reglamentas), reikalavimus.

3. Įrenginių įrengimas iš dalies kompensuojamas Raseinių rajono savivaldybės biudžeto lėšomis.

4. Šis Aprašas taikomas tik dėl buityje susidarančių nuotekų valymo įrenginių įrengimo dalinio kompensavimo.

5. Už Aprašo nuostatų įgyvendinimą Raseinių rajono savivaldybės administracijoje (toliau – Administracija) yra atsakingas Administracijos Viešosios tvarkos skyrius.

II SKYRIUS

REIKALAVIMAI PAREIŠKĖJAMS

6. Paraiškas įrengtų Įrenginių daliniam kompensavimui gauti gali teikti Raseinių rajono seniūnijų individualių ir daugiabučių namų gyventojai (toliau – Pareiškėjai), savo gyvenamąją vietą deklaravę Raseinių rajono savivaldybėje.

7. Tinkamomis kompensuoti paraiškos galės būti pripažintos tų Pareiškėjų, kurie:

7.1. neturi techninės galimybės prisijungti prie centralizuotų nuotekų tinklų ir tokių tinklų neplanuojama įrengti artimiausius 3 metus;

7.2. Įrenginius įsirengė ne anksčiau kaip 2022 m. sausio 1 d.

III SKYRIUS

PARAIŠKŲ TEIKIMAS, VERTINIMAS, LĖŠŲ SKYRIMO IR ATSISKAITYMO UŽ JŲ PANAUDOJIMĄ TVARKA

8. Administracija interneto svetainėje (www.raseiniai.lt) kasmet, ne vėliau kaip iki einamų metų balandžio 1 dienos, paskelbia kvietimą teikti paraiškas (Aprašo priedas) Įrenginių įrengimo daliniam kompensavimui gauti. Kvietimas papildomai gali būti skelbiamas ir kituose leidiniuose, internete ar kitais būdais.

9. Paraiškas Pareiškėjai gali teikti iki einamųjų metų lapkričio 1 dienos Administracijai tiesiogiai arba paštu.

10. Su Paraiška pateikiami šie dokumentai:

10.1. Nekilnojamojo turto registro centrinio duomenų banko išrašo (ne senesnio kaip vieno mėnesio) apie nuosavybės teise įregistruotą pastatą ir žemės sklypą, kuriame įrengti Įrenginiai, kopija;

10.2. jei žemės sklypas priklauso ne vienam savininkui, kito (-ų) savininko (-ų) rašytinis sutikimas (-ai), kad neprieštarauja numatytiems darbams;

10.3. Nacionalinės žemės tarnybos prie Žemės ūkio ministerijos teritorinio padalinio rašytinis sutikimas dėl numatytų darbų atlikimo (taikoma valstybinės žemės fondo arba nuomojamoje iš valstybės žemėje);

10.4. Pareiškėjų gyvenamosios vietos deklaracija;

10.5. Įrenginių pirkimo ir įrengimo išlaidas pagrindžiantys dokumentai (PVM sąskaita faktūra, sąskaita faktūra, mokėjimo pavedimas ar kitas apmokėjimą įrodantis dokumentas, Atliktų darbų aktas, Įrenginių perdavimo naudoti aktas ir kt.);

10.6. Įrenginių eksploatacinių savybių deklaracija (Įrenginio sertifikatas). Įrenginio išvalomos ir į gamtinę aplinką išleidžiamos buitinės nuotekos negali viršyti Reglamente nurodytų užterštumo reikšmių;

10.7. UAB „Raseinių vandenys“ išduota pažyma dėl Pareiškėjo techninių galimybių prisijungti prie centralizuotų nuotekų surinkimo tinklų (esamų ar planuojamų nutiesti per artimiausius 3 metus);

10.8. statybą leidžiančio dokumento kopija;

10.9. dalinio kompensavimo prioritetus, nurodytus šio Aprašo 13 punkte, įrodantys dokumentai.

11. Pareiškėjai atsako už pateiktų duomenų ir dokumentų teisingumą.

12. Pasibaigus paraiškų priėmimo terminui, Administracijoje gautas ir užregistruotas Paraiškas su pateiktais dokumentais nagrinėja ir vertina Administracijos direktoriaus įsakymu sudaryta komisija (toliau – Komisija).

13. Vertinant paraiškas, prioritetas skiriamas šioms asmenų grupėms:

13.1. gausioms šeimoms (kaip jos apibrėžtos LR šeimos kortelės įstatymo 2 str.);

13.2. socialinę pašalpą gaunantiems asmenims (kompensacija neskiriama, jeigu buitinių nuotekų valymo Įrenginių įsigijimui ir įrengimui buvo skirta parama);

13.3. jei būste gyvenamąją vietą yra deklaravęs neįgalus asmuo;

13.4. įrašyti į rezervinį sąrašą kompensacijai gauti.

14. Paraiškos nevertinamos:

14.1. Pareiškėjų, kurie turi arba turėjo technines galimybes prisijungti prie centralizuotų nuotekų surinkimo tinklų (esamų ar planuojamų nutiesti per artimiausius 3 metus);

14.2. jei pastatai nėra prijungti prie geriamojo vandens tiekimo infrastruktūros vietovėse, kuriose yra geriamojo vandens tiekimo infrastruktūra;

14.3. jei pareiškėjas yra skolingas Savivaldybės biudžetui ar Savivaldybės valdomiems juridiniams asmenims.

15. Jeigu pagal šio Aprašo 13 punkte nurodytus prioritetus atrinktų visų Pareiškėjų bendra prašoma kompensuoti suma viršija skirtą finansavimą, eiliškumas nustatomas pagal paraiškos registravimo datą Administracijos dokumentų valdymo sistemoje. Tinkamos kompensacijai gauti paraiškos, kurioms nepakanka numatytų skirti lėšų einamaisiais metais, įrašomos į rezervinį sąrašą ir perkeliamos į kitus metus.

16. Jeigu su išlaidų kompensavimo prašymu pateikti ne visi reikalaujami dokumentai ir (arba) išlaidų kompensavimo prašymas užpildytas netinkamai, nenurodant duomenų, kurių trūkstant Komisija negali išmokėti pareiškėjui kompensacinės išmokos, pareiškėjas per Komisijos nustatytą terminą, ne trumpesnį kaip 7 kalendorinės dienos ir ne ilgesnį kaip 14 kalendorinių dienų, turi pateikti trūkstamus dokumentus ir (ar) patikslinti išlaidų kompensavimo prašymą. Jei per nurodytą terminą išlaidų kompensavimo prašymas nepatikslinamas ar nepateikiami trūkstami dokumentai ir nenurodomos priežastys, dėl kurių nebuvo galima per nurodytą terminą patikslinti išlaidų kompensavimo prašymo, ar nurodytos priežastys nepripažįstamos svarbiomis, išlaidų kompensavimo prašymas atmetamas.

17. Komisija, įvertinusi paraiškas ir sudariusi eilę, atlieka patikrą Įrenginių įrengimo vietoje.

18. Atsižvelgiant į Komisijos sudarytą paraiškų eilę, kompensacijos skiriamos Administracijos direktoriaus įsakymu.

19. Apie sprendimą dėl kompensavimo skyrimo, Pareiškėjai informuojami per 10 darbo dienų nuo Administracijos direktoriaus įsakymo įsigaliojimo.

20. Skiriamas dalinis kompensavimas Pareiškėjams, įsirengusiems buitinių nuotekų valymo Įrenginius:

20.1. individualių namų savininkams – iki 50 procentų Įrenginių vertės, bet ne daugiau kaip 1 000,00 Eur (vienas tūkstantis eurų);

20.2. dvibučių ir daugiabučių namų butų savininkams – iki 50 procentų Įrenginių vertės, bet ne daugiau kaip 800,00 Eur (aštuoni šimtai eurų) vienam butui.

21. Lėšos pervedamos Pareiškėjams į Paraiškoje nurodytą banko sąskaitą.

IV SKYRIUS

BAIGIAMOSIOS NUOSTATOS

22. Kilę ginčai sprendžiami Lietuvos Respublikos teisės aktų nustatyta tvarka.

23. Buitines nuotekas privaloma tvarkyti laikantis Lietuvos Respublikos geriamojo vandens tiekimo ir nuotekų tvarkymo įstatymo, Lietuvos Respublikos aplinkos ministro 2015 m. sausio 9 d. įsakymu Nr. D1-18 patvirtintu Nuotekų kaupimo rezervuarų ir septikų įrengimo, eksploatavimo ir kontrolės tvarkos aprašu ir vadovaujantis Raseinių rajono savivaldybės teritorijų, kuriose nėra centralizuotų nuotekų surinkimo tinklų, nuotekų tvarkymo taisyklėmis.

24. Šis Aprašas gali būti keičiamas Savivaldybės tarybos sprendimu.

________________

Raseinių rajono savivaldybės buitinių nuotekų

valymo įrenginių įrengimo dalinio

kompensavimo tvarkos aprašo

priedas

PARAIŠKA

DĖL RASEINIŲ RAJONO SAVIVALDYBĖS BUITINIŲ nuotekų valymo įrenginiŲ ĮRENGIMO dalinio KOMPENSAVIMO

_____________

(pateikimo data)

Raseinių rajono savivaldybės administracijai

Aš, (mes), _______________________________________________________________ ,

(vardas (-ai), pavardė (-ės), telefono Nr. )

20__ metais adresu: ____________________________________________________________

esu įsirengęs buitinių nuotekų valymo įrenginį.

Prašoma kompensavimo suma ____________ Eur.

Informuoju (-jame), kad (pažymėti pasirinktą variantą):

□ esame gausi šeima;

□ esu socialinę paramą gaunantis asmuo;

□ būste gyvena neįgalus asmuo;

□ _____________________.

Prašau skirti kompensaciją _____ Eur, kurią pervesti į ________________________ sąskaitą Nr. __________________________.

(banko pavadinimas)

PRIDEDAMA:

□ Nekilnojamojo turto registro centrinio duomenų banko išrašas apie nuosavybės teise įregistruotą pastatą ir žemės sklypą;

□ žemės sklypo savininko sutikimas, jei yra ne vienas žemės sklypo savininkas;

□ Nacionalinės žemės tarnybos prie Žemės ūkio ministerijos rašytinis sutikimas dėl numatytų darbų atlikimo (taikoma valstybinės žemės fondo arba nuomojamoje iš valstybės žemėje).

□ objekto perdavimo naudoti akto kopiją (įsirengus nuotekų valymo įrenginius), sutarties su nuotekų vežėju (įsirengus nuotekų kaupimo rezervuarus) kopiją;

□ gyvenamosios vietos deklaracija;

□ dalinio kompensavimo skyrimo prioritetus įrodantys dokumentai;

□ išlaidas pagrindžiantys dokumentai (sąskaitos faktūros, bankinio apmokėjimo išrašai, medžiagų, įrenginių įsigijimo, statybos darbų atlikimo ir kt.).

Teikdamas paraišką deklaruoju, kad nesu skolingas Savivaldybės biudžetui ar Savivaldybės valdomiems juridiniams asmenims.

Pasirašydamas (-i) patvirtinu (-ame) pateiktų duomenų teisingumą ir sutinku (-ame), kad mano / mūsų duomenys, būtini kompensavimui gauti, būtų tikrinami valstybės informacinėse sistemose ir registruose.

Pareiškėjas (-ai) _____________	______________________________________

(parašas)	(vardas, pavardė)